《韩圣秋舍人见过响山草堂即事 其二》
清代·梅磊

是时八月交，炎蒸酷于暑。徙席向深林，凉风浩如许。

新瓜间梨枣，次第给园圃。开襟重斟酌，纵谈无今古。

酿蜜蜂从王，戏水凫傍母。感念物类生，一一得其所。

翻愧人世间，丧乱多辛苦。

作者简介：梅磊，字杓司，号响山，宣城人。有《响山初稿》、《七日稿》、《珍剃集》、《芜江草》、《放情编》。